**Marius Stankevičius** (s. 15. heinäkuuta 1981 Kaunas, Liettuan SNT, Neuvostoliitto) on liettualainen jalkapalloilija, pelipaikaltaan puolustaja. Hän edustaa Espanjan Primera Divisiónissa pelaavaa Valenciaa. Hänet on valittu maansa parhaaksi jalkapalloilijaksi kahdesti peräkkäin vuosina 2008–2009.

Seurajoukkueura
---------------

Stankevičius aloitti uransa Liettuan korkeimman sarjatason A Lygan Ekranasissa kaudella 1998.

Kauden 2001 jälkeen tuolloin 20-vuotias Stankevičius siirtyi Italian Serie A:n Bresciaan. Hän teki ensiesiintymisensä sarjassa pian siirtymisensä jälkeen 3. helmikuuta 2002 ottelussa Parmaa vastaan, mutta kokonaisuudessaan ei saanut juurikaan peliaikaa ensimmäisten kausiensa aikana. Keväällä 2003 hän kävi lainalla Serie B:n Cosenzassa. Brescian runkopelaajaksi Stankevičius nousi kaudella 2004–2005, joka päättyi joukkueen putoamiseen sarjasta. Hän jatkoi Brescian riveissä Serie B:ssä kolmen kauden ajan ja edusti joukkuetta kaikkiaan 56 Serie A:n ja 101 Serie B:n ottelussa.

Stankevičius palasi Serie A:han heinäkuussa 2008 tehtyään sopimuksen Sampdorian kanssa. Hän vakiinnutti välittömästi paikkansa genovalaisjoukkueen avauskokoonpanossa ja pelasi 30 Serie A:n ottelussa kaudella 2008–2009. Marraskuussa 2008 hänet valittiin ensimmäistä kertaa Liettuan vuoden jalkapalloilijaksi. Toiseksi äänestyksessä tuli kahtena edellisenä vuonna tittelin saanut Tomas Danilevičius, jonka hän voitti pistein 722–606. Toukokuussa 2009 Stankevičius ja Sampdoria ylsivät Italian cupin loppuotteluun, jossa Lazio oli kuitenkin vahvempi. Hän pelasi myös UEFA-cupia, jonka ensimmäisellä kierroksella Sampdoria pudotti hänen synnyinkaupunkinsa joukkueen Kaunasin.

Stankevičius valittiin toistamiseen Liettuan vuoden jalkapalloilijaksi marraskuussa 2009 tällä kertaa selvemmällä piste-erolla 1 140 – 478 äänestyksessä toiseksi tulleeseen Deividas Šemberasiin. Tammikuussa 2010 hän siirtyi loppukauden kestäneellä lainasopimuksella Espanjan Primera Divisiónin Sevillaan, joka etsi korvaajaa sydänongelmista kärsineelle Sergio Sánchezille. Sevillalla on mahdollisuus tehdä siirrosta pysyvä kauden päätyttyä.

Maajoukkueura
-------------

Stankevičius debytoi Liettuan maajoukkueessa ottelussa Viroa vastaan 4. heinäkuuta 2001. Hän on pelannut vuosien 2004 ja 2008 EM- sekä vuosien 2002, 2006 ja 2010 MM-kilpailuiden karsinnoissa. Hän on kymmenen eniten maaotteluita pelanneen liettualaisen miesjalkapalloilijan joukossa.

Saavutukset
-----------

* Liettuan vuoden jalkapalloilija: 2008, 2009

Lähteet
-------

1. 1 2  Stankevičius named Lithuania's finest  13.11.2009. UEFA. Viitattu 6.1.2010. (englanniksi)
2. 1 2 3  Stankevicius Marius UC Sampdoria. Viitattu 6.1.2010. (italiaksi)
3. 1 2  Sampdoria swoop for Stankevicius  3.7.2008. UEFA. Viitattu 6.1.2010. (englanniksi)
4. ↑  Stankevičius voted Lithuania's finest  25.11.2008. UEFA. Viitattu 6.1.2010. (englanniksi)
5. ↑  Stankevičius settles on Sevilla switch  6.1.2010. UEFA. Viitattu 6.1.2010. (englanniksi)
6. ↑  2008/09: Pitmen strike gold in Istanbul  20.5.2009. UEFA. Viitattu 6.1.2010. (englanniksi)
7. ↑  Stankevicius, firma con el Sevilla FC hasta final de temporada  6.2.2010. Sevilla FC.  Arkistoitu 6.1.2010. Viitattu 6.1.2010. (espanjaksi)
8. ↑  FIFA Player Statistics FIFA.  Arkistoitu 11.11.2012. Viitattu 6.1.2010. (englanniksi)
9. ↑  Origins UEFA. Viitattu 6.1.2010. (englanniksi)
10. ↑  Lithuania – Record International Players  29.10.2009. RSSSF. Viitattu 6.1.2010. (englanniksi)

Aiheesta muualla
----------------

* Marius Stankevičiusin esittely Sampdorian sivustolla (italiaksi)

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet Muokkaa Wikidatassa | 
* VIAF

 |

 |